cyanic-selkie/wikianc huggingface dataset:
মাহিন রিজভি
কর্মজীবন
২০১১ সালে মাহিন রিজভি 'মাত' নামের ধারাবাহিক নাটকের মাধ্যমে আত্মপ্রকাশ করেন। নাটকটিতে তার ভূমিকা খুব সংক্ষিপ্ত ছিল। একই বছরে তিনি 'জার্দ মৌসাম' এবং 'বিলকিস কৌর' নামক নাটকে সহায়ক চরিত্রে অভিনয় করেন। বিলকিস কৌর নাটকে তিনি একজন কলেজ ছাত্রীর চরিত্রে অভিনয় করেন। তার পাঞ্জাবি ভঙ্গি, শরীরী ভাষা এবং সংলাপ দর্শকদের মন কাড়ে। ২০১২ সালে তাকে আধুরি অরাত  ধারাবাহিকে অভিনয়ের প্রস্তাব দেওয়া হয় যা ২০১৩ সালে জিওটিভিতে প্রচারিত হয়। তিনি ভ্যাম্প চরিত্রে অভিনয়ে করে প্রশংসিত হন এবং ২০১৪ সালে এর জন্য একটি পুরস্কারও লাভ করেন। ২০১৩ সালে রিজভী প্যাম্পার্স-এর জন্য একটি টিভিসিতে অংশ নেন, যার শুটিং দক্ষিণ আফ্রিকার কেপটাউনে হয়। ফিরে আসার পর তাকে বাশার মোমিন শিরোনামের একটি ধারাবাহিকে নাটকে অভিনয়ের প্রস্তাব দেওয়া হয়। নাটকটি বিশ্বব্যাপী সাফল্য পায় এবং সাহিরা চরিত্রে অভিনয় করে তিনি প্রশংসিত হন।
শিক্ষা
রিজভী সেন্ট জোসেফ'স কনভেন্ট উচ্চ বিদ্যালয়ে পড়াশুনা করেন এবং তারপর কলেজ শেষ করে মার্কিন যুক্তরাষ্ট্রে চলে যান। তিনি কলোরাডোর ডেনভার থেকে টেলিভিশন প্রোডাকশন এবং চলচ্চিত্র নির্মাণে স্নাতক ডিগ্রি অর্জন করেন।
ব্যক্তিগত
তিনি ২২ ডিসেম্বর ২০১৪ সালে রেহমান সাইয়েদকে বিয়ে করেন। রিজভী এখন তার স্বামী ও মেয়ের সাথে বাল্টিমোরে থাকেন।
অহনা রহমান লাকি
অহনা রহমান লাকি (জন্ম: ৪ এপ্রিল, ১৯৮৭) পটুয়াখালী জেলায় জন্মগ্রহণকারী একজন বাংলাদেশী অভিনেত্রী ও মডেল, যিনি অহনা নামে নিয়ে তার কর্মজীবন শুরু করেন।
প্রাথমিক জীবন
অহনা রহমান বাংলাদেশের পটুয়াখালী জেলায় জন্মগ্রহণ করেন। তিনি মিরপুর গার্লস হাইস্কুল থেকে মাধ্যমিক পাশ করেন তারপর ঢাকা কমার্স কলেজ থেকে উচ্চ মাধ্যমিক শেষ করেন। এরপর বিবিএ শেষ করেন।
অভিনয় জীবন
অহনা ২০০৭ সাল থেকে তার অভিনয় জীবন শুরু করেন।
রাজ কিশোর কেশরী
রাজ কিশোর কেশরী (মৃত্যু: ২০১১) বিহারের ভারতীয় জনতা পার্টির একজন ভারতীয় রাজনীতিবিদ ছিলেন। ২০১১ সালের জানুয়ারিতে স্কুল অধ্যক্ষ রূপম পাঠক তাঁর বিরুদ্ধে ধর্ষণ ও যৌন নির্যাতনের অভিযোগ এনেছিলেন, যিনি তাকে ছুরিকাঘাত করেছিলেন যার জন্য তাঁর মৃত্যু হয়েছিল। তিনি রাজ্য আইনসভায় পূর্ণিয়ার প্রতিনিধিত্ব করেছিলেন।
রাজ্য কর্তৃক পরিচালিত প্রাথমিক পুলিশ তদন্তে রাজনৈতিকভাবে অনুপ্রাণিত হওয়ার অভিযোগ করা হয়েছিল, বিশেষত ধর্ষণের সংবাদ প্রথম যে সংবাদপত্রে প্রকাশিত হয়েছিল তার সম্পাদককে গ্রেপ্তার করা হয়েছিল। বিহারের মুখ্যমন্ত্রী নিতিশ কুমারকে কেন্দ্রীয় তদন্ত ব্যুরো কর্তৃক তদন্তের জন্য বলেছিল।
হত্যার দায়ে রূপম পাঠক অভিযুক্ত হওয়ায় তাকে যাবজ্জীবন কারাদণ্ড প্রদান করা হয়েছিল।
বিজয় দিবস (ভারত)
থাম্ব|ভাইস অ্যাডমিরাল [[বিমল বর্মা বিজয় দিবস ২০১৪-তে বিশাখাপত্তনমের ওয়ার মেমোরিয়ালে শহীদদের প্রতি শ্রদ্ধা নিবেদন করেছেন।]] বিজয় দিবস ভারতে প্রতি ১৬ ডিসেম্বর স্মরণ করা হয়, ১৯৭১ সালের ভারত-পাকিস্তান যুদ্ধে পাকিস্তানের থেকে বাংলাদেশের স্বাধীনতার জন্য পাকিস্তানের বিরুদ্ধে ভারতীয় সেনার জয়কে উদযাপনের জন্য। যুদ্ধের সমাপ্তির ফলশ্রুতিতে পাকিস্তান সেনাবাহিনীর একতরফা ও নিঃশর্ত আত্মসমর্পণ করে এবং পরবর্তীকালে পূর্ব পাকিস্তান পাকিস্তান রাষ্ট্র থেকে বিচ্ছিন্ন হওয়ার মাধ্যমে বাংলাদেশ গঠিত হয়।
ঐতিহাসিক গুরুত্ব
১৯৭১ সালে এই দিনে পরাজিত পাকিস্তান সেনাবাহিনীর প্রধান জেনারেল আমির আব্দুল্লাহ্‌ খান নিয়াজি ঢাকার রমনা রেসকোর্সে ৯৩,০০০ সেনাদলের সঙ্গে জেনারেল জগজিৎ সিং আরোরার নেতৃত্বাধীন ভারতীয় সেনাবাহিনী ও বাংলাদেশ মুক্তিবাহিনীর কাছে আত্মসমর্পণ করে।
ভারতে প্রতি বছর ১৬ ডিসেম্বর তারিখটি সেই থেকে "বিজয় দিবস" হিসেবে পালিত হয়ে আসছে। এই দিন রাজধানী নতুন দিল্লিতে ভারতের প্রতিরক্ষা মন্ত্রী ও সেনাবাহিনীর তিন শাখার প্রধানেরা ইন্ডিয়া গেটের অমর জওয়ান জ্যোতিতে মাল্যদান করেন।
কার্গিল বিজয় দিবস
এছাড়াও ২৬ জুলাই তারিখটি যে কার্গিল বিজয় দিবস হিসাবে পালিত হয়, সেটিকেও সাধারণভাবে কখনও কখনও বিজয় দিবস বলা হয়ে থাকে। ১৯৯৯ সালে এই দিনটিতে ভারতের সামরিক বাহিনী কার্গিল যুদ্ধে পাকিস্তানি ফৌজকে পরাস্ত করেছিল।
শক্তি সামন্ত
শক্তি সামন্ত (১৩ জানুয়ারি ১৯২৬ - ৯ এপ্রিল ২০০৯) ছিলেন একজন ভারতীয় বাঙালি চলচ্চিত্র পরিচালক ও প্রযোজক। তিনি ১৯৫৭ সালে শক্তি ফিল্মস নামে একটি প্রযোজনা সংস্থা প্রতিষ্ঠা করেন। তিনি তার পরিচালিত হাওড়া ব্রিজ, চায়না টাউন, কাশ্মীর কী কলি, অ্যান ইভেনিং ইন প্যারিস, কাটি পতঙ্গ, এবং অমর প্রেম চলচ্চিত্রের জন্য প্রসিদ্ধ।
তিনি আরাধনা (১৯৬৯), অনুরাগ (১৯৭৩) এবং অমানুষ চলচ্চিত্রের জন্য শ্রেষ্ঠ চলচ্চিত্রের জন্য ফিল্মফেয়ার পুরস্কার লাভ করেন। অমানুষ চলচ্চিত্রটি বাংলা ভাষায়ও নির্মাণ করেন। এছাড়া তিনি ১৯৮৪ সালে একটি যৌথ প্রযোজনার চলচ্চিত্রসহ ছয়টি বাংলা ভাষার চলচ্চিত্র নির্মাণ করেন।
অক্তাবিও পাজ
ওক্তাবিও পাজ লোজানো (৩১ মার্চ, ১৯১৪ – ১৯ এপ্রিল, ১৯৯৮) ছিলেন একজন মেক্সিকান কবি, লেখক, ও কূটনীতিবিদ। তার অসামান্য কাজের জন্য তিনি ১৯৮১ সালে মিগুয়েল ডি সার্ভেন্তেস পুরস্কার, ১৯৮২ সালে নিওয়েসড্যাট ইন্টারন্যাশনাল প্রাইজ ফর লিটারেচার ও ১৯৯০ সালে সাহিত্যে নোবেল পুরস্কার লাভ করেন। বিংশ শতাব্দীর লাতিন আমেরিকান সাহিত্যের তিনি অন্যতম পুরোধা।
প্রারম্ভিক জীবন ও লেখালেখি
পাজের জন্ম হয় ওক্তাবিও পাজ সলোরজানো ও জোসেফিনা লোজানো দম্পতির ঘরে। তার বাবা তৎকালীন ডায়াজ শাসনতন্ত্রের বিরোধী বিপ্লবের সক্রিয় সমর্থক ছিলেন। মিক্সিকোয়াক নামক গ্রামে মা জোসেফিনা, খালা এমেলিয়া পাজ ও দাদা ইরিনিও পাজের তত্ত্বাবধানে ওক্তাবিও পাজ বেড়ে ওঠেন। তার দাদা ছিলেন একজন স্বাধীনচেৎা বুদ্ধিজীবী, ঔপন্যাসিক ও প্রকাশক। তার আরেকটি উল্লেখযোগ্য পরিচয় হল তিনি এককালে প্রেসিডেন্ট পোরফিরিও ডায়াজের সমর্থক ছিলেন। পাজের পরিবার মেক্সিকান বিপ্লবের নেতা এমিলিয়ানো জাপাতার প্রকাশ্য সমর্থক ছিলেন। জাপাতা নিহত হওয়ার পর পাজের পরিবার যুক্তরাষ্ট্রে নির্বাসনে যেতে বাধ্য হয়। ওক্তাবিও পাজ কলিগিও উইলিয়ামস নামক একটি বেসরকারী স্কুলে পড়াশোনা করেন। পাজ অল্প বয়সেই তার পিতামহের মেক্সিকান ও ইউরোপীয় সাহিত্য সমৃদ্ধ লাইব্রেরির মাধ্যমে সাহিত্য জগতের সাথে পরিচিতি লাভ করেন ।
১৯২০-এর দশকে পাজ ইউরোপীয়ান কবি জেরারদো ডিয়োগো, রোয়ান রেমন জিমেনেজ এবং এন্তোনিও মাচোদা প্রমুখের কবিতার সাথে পরিচিত লাভ করেন। পাজের প্রারম্ভিক সাহিত্যে স্প্যানিশ লেখক আন্তোনিও মাচোদার প্রভাব গভীরভাবে পরিলক্ষিত হয় । ১৯৩১ খ্রিষ্টাব্দে ডি এইচ লরেন্স অণুপ্রাণিত কিশোর পাজ ক্যাবেরেল্লা সহ তার প্রথম জীবনের কিছু কবিতা প্রকাশ করেন। দুই বছর পরে, ১৯ বছর বয়সে পাজ তার কবিতা সংগ্রহ লুনা সিল্ভেস্টার (বুনো চাঁদ) প্রকাশ করেন। ১৯৩৯ খ্রিষ্টাব্দের পাজ নিজেকে প্রধানত কবি হিসেবে পরিচয় দিতে শুরু করেন।
১৯৩৫ খ্রিষ্টাব্দে পাজ তার আইন শিক্ষা ছেড়ে দেন। তিনি মেক্সিকোর অন্যতম প্রদেশ ইউকাতানের রাজধানী মেরিদায় চলে যান এবং সেখানে দরিদ্র কৃষক ও শ্রমিকদের ছেলে মেয়েদের শিক্ষকতার কাজে আত্মনিয়োগ করেন । সেসময় ই তিনি তার দীর্ঘ কবিতাগুলো, যেমন বিটুইন দি স্টোন এন্ড দি ফ্লাওয়ার লিখতে শুরু করেন। বিটুইন দি স্টোন এন্ড দি ফ্লাওয়ার কবিতায় তিনি এক লোভী জোতদারের কবলে নিষ্পেষিত এক কৃষকের চিত্রকল্প এঁকেছেন শব্দে । তার এ সময়ের কবিতাগুলো টি এস এলিয়ট দ্বারা প্রভাবিত। থাম্ব|অক্টাভিও পাজ রাস্তার ফলক, মাদ্রিদ, স্পেন ১৯৩৭ খ্রিষ্টাব্দে মেক্সিকোতে যখন গৃহযুদ্ধ চলছিল, তখন পাজ স্পেনে অণুষ্ঠেয় দ্বিতীয় সংস্কৃতি রক্ষা আন্তর্জাতিক লেখক সম্মেলনে আমন্ত্রণ পান। সেই সম্মেলনে পাজ রিপাবলিকানদের সাথে সংহতি প্রকাশ করেন এবং ফ্যাসীবাদের বিরোধিতা করেন। স্পেন থেকে মেক্সিকোতে ফেরার পর ১৯৩৮ সালে পাজ টলার ("প্রশিক্ষণশালা") নামে একটি সাহিত্য সাময়িকী প্রকাশ করেন। ১৯৪১ সাল পর্যন্ত তিনি এই সাময়িকীতে লিখেছিলেন। ১৯৩৮ সালেই পাজ, এলোনা গ্যারো নাম্নী এক তরুণীর সঙ্গে পরিচিত হোন এবং সে বছরই তারা বিয়ে করেন। বর্তমানে এলিনা গ্যারো মেক্সিকোর প্রথমসারির একজন লেখিকা। হেলেনা নামে তাদের একটি কন্যা সন্তান ছিল। পরবর্তিতে, ১৯৫৯ সালে তাদের মধ্যে বিবাহ বিচ্ছেদ ঘটে।
১৯৪৩ খ্রিষ্টাব্দে পাজ গাগেনহেইম নামক একটি ফেলোশিপ পান এবং যুক্তরাষ্ট্রের ইউনিভার্সিটি অফ ক্যালিফোর্নিয়ার বার্কলে তে পড়াশোনা শুরু করেন। দুই বছর পর তিনি মেক্সিকোর কূটনৈতিক সংস্থায় চাকুরি গ্রহণ করেন এবং কিছুদিনের জন্য নিউইউর্কে কর্মরত থাকেন। ১৯৪৫ খ্রিষ্টাব্দে পাজ ফ্রান্সে বদলি হোন। সেখানেই তিনি রচনা করেন মেক্সিকান আত্মপরিচয় ও চিন্তা নিয়ে এল ল্যাবিরিন্তো দে লা সোলেদাদ (একাকীত্বের গোলকধাঁধা)নামক অনুসন্ধানমূলক নয়টি বৈপ্লবিক প্রবন্ধ। ১৯৫২ খ্রিষ্টাব্দে পাজ প্রথম বারের মত ভারত ভ্রমণে আসেন। একই বছর তিনি দাপ্তরিক কাজে টোকিওতে এবং পরে জেনেভায় গমন করেন। ১৯৫৪ খ্রিষ্টাব্দে তিনি মেক্সিকো সিটিতে ফিরে আসেন। মেক্সিকো সিটিতেই ১৯৫৭ খ্রিষ্টাব্দে তিনি তার মহান কবিতা পিয়েরদা দি সল (সূর্যপাথর) রচনা করেন। একই বছর বের হয় তার কবিতা সংকলন লিবারতাদ বাজো প্যালাব্রা(মুক্তির শপথ)। ১৯৫৯ সালে দাপ্তরিক কাজে আবার প্যারিসে যান। ১৯৬২ সালে মেক্সিকোর রাষ্ট্রদূত হিসেবে আবার ভারতে আসেন।
ভারতে থাকাকালীন সময়ে পাজ বেশ কিছু গুরুত্বপূর্ণ কাজ সমাধা করেন। এর মধ্যে এল মনো গ্রামাতিকো (বাঁদর ব্যাকরণবিদ) এবং লাদেরা এস্তে (পূর্বের ঢাল) অন্যতম। ভারতে থাকাকালে পাজ সেখানকার ক্ষুধার্ত প্রজন্ম নামক লেখকগোষ্ঠীর সাথে পরিচিত হোন এবং তাদের উপর প্রভূত প্রভাব বিস্তার করেন।
ভারতে থাকাকালীন অবস্থায় ক্ষুধার্ত আন্দোলনের কবিগোষ্ঠীদের ৩৫ মাসের দীর্ঘ বিচার চলাকালে প্রভূত সাহায্য করেন।
পাজ ১৯৯৮ খ্রিষ্টাব্দে ক্যান্সারে আক্রান্ত হয়ে মারা যান।
সৃষ্টিকর্ম
ওক্তাবিও পাজ ছিলেন বহুপ্রজ লেখক ও কবি। তার সৃষ্টিকর্মগুলোর অধিকাংশই পৃথিবীর অনেক ভাষায় অনূদিত হয়েছে। উদাহরণস্বরূপ, তার কবিতা ইংরেজি ভাষায় অনুবাদ করেছেন স্যামুয়েল ব্যাকেট, চার্লস টমলিসন, এলিজাবেথ বিশপ, মুরিএল রুকেসার এবং মার্ক স্ট্র্যান্ড। দিককার কবিতা মার্ক্সবাদ, পরাবাস্তবতা ও অস্বিত্ববাদী দর্শন দিয়ে প্রভাবিত ছিল। কিছুকিছু ধর্ম, যেমন হিন্দু ধর্ম ও বৌদ্ধ ধর্মের দর্শনও তার প্রথম দিককার কবিতায় প্রভাব বিস্তার করেছিল। তার লেখা "সূর্যপাথর" কবিতাটিকে পরাবাস্তবতাবাদী কবিতার একটি উল্ল্যেখযোগ্য উদাহরণ হিসেবে তার নোবেল পুরস্কার প্রাপ্তির অনুষ্ঠানে প্রশংসিত হয়। তার পরবর্তী সময়ের কবিতার প্রধান উপজীব্য ছিল ভালবাসা ও কাম, সময়ের প্রকৃতি ও বৌদ্ধিক দর্শন। আধুনিক চিত্রকলার প্রতি পাজের অণুরাগ ছিল, যা নিয়ে তার কিছু কবিতা দেখা যায়। তিনি তার বেশকিছু কবিতা বালথুস, জ়োয়ান মাইরো, মার্সেল ডাচহ্যাম্প, এন্টোনি টাপিএস, রবার্ট রাশ্চেনবার্গ এবং রবার্টো মারিও প্রমুখের সৃষ্টিকর্মের প্রতি উৎসর্গ করেন।
একজন প্রবন্ধকার হিসেবে পাজ মেক্সিক্যান রাজনীতি ও অর্থনীতি, আজটেক শিল্প, নৃতত্ত্ববিদ্যা ও যৌনতা বিষয়ে বিভিন্ন প্রবন্ধ লিখেছেন। তার সুদীর্ঘ প্রবন্ধসংগ্রহ "একাকীত্বের গোলকধাঁধা" তে তিনি তার দেশের জনগনের মনের গভীরে অনুসন্ধান চালিয়েছেন এবং সেই সব মনকে একাকীত্বের মুখোশের পেছনে হারিয়া যাওয়া মন বলে বর্ণনা করেছেন। ঐতিহাসিক বাস্তবতায় হয় মেক্সিকানদের আত্মপরিচয় প্রাক কলম্বিয়ান ও স্প্যানিশ সংস্কৃতির মাঝামাঝি জায়গায় হারিয়ে গেছে, না হয় সেটা ক্ষয়িষ্ণু। "একাকীত্বের গোলকধাঁধা", মেক্সিকান সংস্কৃতি অণুধাবনের প্রধান উৎস, যা আরো কিছু মেক্সিকান লেখক যেমন কার্লোস ফুয়েন্তেসকে প্রভাবিত করেছে। ইলান স্ট্যাভান্স এর মতে পাজ হলেন -  একজন আত্মপ্রতিমূর্তির জরিপকারী, একজন দান্তের ভার্জিল, একজন রেঁনেসা-পুরুষ ।
১৯৫৬ খ্রিষ্টাব্দে পাজ লা ইহা দে রাপ্পাচিনো নামক একটি নাটক লিখেন। নাটকটির আংগিক গড়ে উঠেছে অধ্যাপক রাপ্পাচিনোর মনোরম বাগানের প্রতি একজন ইতালীয় ছাত্রের ঘোরাঘুরিকে কেন্দ্র করে, যেখানে ছাত্রটি গোপনে আধ্যাপকের অসাধারণ সুন্দরী কন্যা বিট্রেস এর প্রতি গোপনে লক্ষ রাখতো। একসময় ছাত্রটি বাগানের সৌন্দর্যের বিষাক্ত প্রকৃতি জেনে আতঙ্কিত হয়ে পড়ে।
তার অন্যান্য সৃষ্টিকর্মগুলো হলো - এগুলিয়া ও সোল (১৯৫১), লা এস্তাসিয়োন বিওলেন্তা (১৯৫৬), পিয়েদ্রা দে সল (১৯৫৭)। ইংরেজি ভাষায় অনূদিত তার কবিতা সংকলনগুলো হলো আর্লি পোয়েমস (১৯৩৫-১৯৫৫) (১৯৭৪) এবং কালক্টেড পোয়েমস (১৯৫৭-১৯৮৭) (১৯৮৭)।
রাজনৈতিক চিন্তা
স্প্যানিশ গৃহযুদ্ধের সময় পাজ রিপাবলিকানদের সাথে তার সংহতি প্রকাশ করেন, কিন্তু রিপাবলিকান কর্তৃক তার এক সহযোদ্ধার খুনের ঘটনা জানার পরে রিপাবলিকানদের প্রতি তার ক্রমশ মোহভঙ্গ হয়। ১৯৫০ দশকের শুরুর দিকে ডেভিড রোসেট, আর্দ্রে ব্রীটন এবং আলবেয়ার কামু প্রমুখের চিন্তা দ্বারা প্রভাবিত হয়ে সামগ্রিক রাষ্ট্রব্যবস্থার প্রতি, বিশেষ করে জোসেফ স্তালিনের বিরুদ্ধে তার সমালোচনামুখর দৃষ্টিভঙ্গি প্রকাশিত হতে থাকে। প্লুরাল ও বুলেতা ম্যাগাজিনে সাম্যবাদী ও সমাজতান্ত্রিক রাষ্ট্রব্যবস্থায় মানবাধিকার লঙ্ঘনের চিত্র তুলে ধরেন। এর ফলে লাতিন আমেরিকার বামপন্থী রাজনৈতিক অংশের কাছে শত্রু বলে গণ্য হন। পাজ কমিউনিস্ট মতবাদ পরিত্যাগ করার পরে বহু মেক্সিকান বুদ্ধিজীবী তার সাথে তীব্র ও প্রকাশ্য শত্রুতা শুরু করেন। তবে, পাজ সবসময়ই নিজেকে বামপন্থী চেতনার ধারক বলেই মনে করতেন। তিনি ছিলেন গণতান্ত্রিক বামপন্থী ভাবধারক, গোড়া মতবাদধারী ও আধিপত্যবাদী ভাবধারার বাম নন। তার দি বো এন্ড লায়ার কবিতায় কবিতা ও সমাজের তথা রাজনীতির যৌথবাস ফুটে উঠেছে এভাবেই -
কবিতা ছাড়া কোন সমাজ থাকতে পারে না। কিন্তু সমাজকে কবিতা হিসেবে বোঝা যাবে না। সমাজ কাব্যিক নয়। কখনো কখনো "সমাজ" ও "কবিতা" এ দুটো পদ এক অপরকে ভেঙে দেয়ার চেষ্টা করে। কিন্তু তারা পারে না।
১৯৯০ খ্রিষ্টাব্দে বার্লিন দেয়ালের পতনের পর পাজ ও তার বুলেতা ম্যাগাজিনের সহকর্মীরা কমিউনিজমের পতনের উপর আলোচনার জন্য পৃথিবীর বিভিন্ন দেশের বুদ্ধিজীবী ও লেখকদেরকে মেক্সিকো সিটিতে আমন্ত্রণ জানান। সেই সম্মেলন ২৭ আগস্ট থেকে ২ সেপ্টেমর পর্যন্ত মেক্সিকোর টেলিভিশনে সম্প্রচার করা হয়।
আরও পড়ুন
ইংরেজি
স্প্যানিশ
নাজনীন ফারুক
নাজনীন ফারুক (জন্মঃ ১ আগস্ট, ১৯৫৪) একজন ভারতীয় সমাজকর্মী, রাজনীতিবিদ যিনি ভারতীয় জাতীয় কংগ্রেসের রাজনীতির সাথে যুক্ত। ২০১০ সাল থেকে তিনি রাজ্যসভায় আসামের রাজ্যসভা সদস্য হিসেবে দায়িত্ব পালন করছেন।
প্রারম্ভিক জীবন ও শিক্ষা
ফারুক ১৯৫৪ সালের ১ আগস্টে ভারতের আসাম রাজ্যের নগাঁও জেলায় জন্মগ্রহণ করেন। তিনি মেঘালয় রাজ্যের শিলং-এ নর্দান ইস্টার্ন হিল বিশ্ববিদ্যালয় অধিভুক্ত লেডি কেন কলেজ থেকে স্নাতক সম্পন্ন করেন। তিনি ১৯৭৩ সালের ১০ জানুয়ারিতে আব্দুল রহমান ফারুকের সাথে বাগদান সম্পন্ন করেন।
মা শাকুম্ভরী বিশ্ববিদ্যালয়
ইতিহাস
বিশ্ববিদ্যালয়টি "উত্তর প্রদেশ রাজ্য বিশ্ববিদ্যালয় (সংশোধন) আইন, ২০১৯"-এর অধীনে প্রতিষ্ঠিত হয়। অবকাঠামো নির্মাণ ২০২১ সালে শুরু হয়েছিল। এটিকে মূলত "সাহারানপুর স্টেট ইউনিভার্সিটি" বলা হত যতক্ষণ না ২০২১ সালের আগস্ট মাসে এটির নামকরণ করা হয় (২০১৯ সালের উত্তর প্রদেশ আইন নং ৬ দ্বারা প্রতিষ্ঠিত এবং ২০২১ সালের উত্তর প্রদেশ আইন নং ১৯ দ্বারা নতুন নামকরণ করা হয়)।
কেন্দ্রীয় স্বরাষ্ট্রমন্ত্রী অমিত শাহ ২০২১ সালের ২ই ডিসেম্বর রাজ্যের মুখ্যমন্ত্রী যোগী আদিত্যনাথের উপস্থিতিতে উত্তরপ্রদেশের সাহারানপুরের পুনওয়ারকা গ্রামে মা শকুম্ভরী বিশ্ববিদ্যালয়ের ভিত্তি প্রস্তর স্থাপন করেন।
কামরুল আহসান
কামরুল আহসান রাশিয়ায় নিযুক্ত বাংলাদেশের বর্তমান রাষ্ট্রদূত। তিনি মস্কো থেকে একই সাথে বেলারুশ ও কাজাকিস্তানেও বাংলাদেশের রাষ্ট্রদূতের দায়িত্ব পালন করছেন। ইতিপূর্বে কানাডা ও সিঙ্গাপুরে রাষ্ট্রদূতের দায়িত্ব পালনকারী পেশাদার এই কূটনীতিক বাংলাদেশের নোয়াখালী জেলার সোনাইমুড়িতে জন্মগ্রহণ করেন।
শিক্ষা জীবন
তিনি কুমিল্লার আওয়ার লেডি অফ ফাতিমা হাই স্কুলে প্রাথমিক ও কুমিল্লা জিলা স্কুলে মাধ্যমিক শিক্ষা লাভ করেন। তিনি ঢাকা কলেজ থেকে উচ্চ-মাধ্যমিক পরীক্ষায় উত্তীর্ণ হওয়ার পর বাংলাদেশ প্রকৌশল বিশ্ববিদ্যালয়ে ভর্ত্তি হন। ১৯৮৪ সালে তিনি পুরকৌশলে স্নাতক ডিগ্রী লাভ করেন। পরবর্তীকালে তিনি বেইজিং ল্যাংগুয়েজ ও কালচারাল ইউনিভার্সিটি এবং যুক্তরাষ্ট্রের হাওয়াইতে অবস্থিত এশিয়া প্যাসিফিক সেন্টার ফর সিকিউরিটি স্টাডিজ থেকে উচ্চতর শিক্ষা লাভ করেন।
কর্মজীবন
তিনি প্রথমে একটি উপদেষ্টা প্রতিষ্ঠানে ও পরে বাংলাদেশ পল্লী বিদ্যুতায়ন বোর্ডে সহকারী প্রকৌশলী হিসাবে কর্ম জীবন শুরু করেন।
তিনি ১৯৮৮ সালে বিসিএস (পররাষ্ট্র) ক্যাডারে যোগদান করেন। তিনি ২০০৭ সাল থেকে ২০১২ সাল এবং ২০১২ সাল থেকে ২০১৬ সাল পর্যন্ত পর্যায়ক্রমে সিংগাপুর ও কানাডায় বাংলাদেশের রাষ্ট্রদূত ছিলেন।  কানাডা থেকে তিনি একই সময়ে আর্জেন্টিনা, কিউবা, ভেনিজুয়েলা ও জামাইকাতেও রাষ্ট্রদূতের দায়িত্ব পালন করেন। তিনি ২০১৬ সালে সচিব পদে পদোন্নতি লাভ করেন।
কামরুল আহসান তার কর্মজীবনে বেজিং (গণচীন), ওয়াশিংটন ডিসি (যুক্তরাষ্ট্র) ও লন্ডনে (যুক্তরাজ্য) অবস্থিত বাংলাদেশ দূতাবাসসমূহে বিভিন্ন গুরুত্বপূর্ণ কূটনৈতিক পদে দায়িত্ব পালন করেন। তিনি ২০০৩ সাল থেকে ২০০৭ সাল পর্যন্ত সংযুক্ত আরব আমিরাতের দুবাইতে বাংলাদেশের কনস্যাল জেনারেল ছিলেন।
বাংলাদেশের পররাষ্ট্র মন্ত্রণালয়ে ১৯৯৯-২০০১ সময় কালে তিনি পরিচালক (দক্ষিণ এশিয়া ও সার্ক), পরিচালক (সংস্থাপন) ও পরিচালক (পররাষ্ট্র সচিবের দপ্তর) হিসাবে দায়িত্ব পালন করেন। নভেম্বর ২০১৬ সালে সচিব পদে পদোন্নতি লাভের পূর্বে তিনি অতিরিক্ত পররাষ্ট্র সচিবের পদে কর্মরত ছিলেন।
সম্মননা
কামরুল আহসান সিংগাপুরে কূটনৈতিক ও কনস্যুলার কোরের ডীন এবং কানাডায় এশিয়া প্যাসিফিক কূটনৈতিক কোরের ডীন হিসাবে দায়িত্ব পালন করেন।
তিনি ইনস্টিটিউট অব ইঞ্জিনিয়ার্স বাংলাদেশ-এর লাইফ ফেলো এবং বাংলাদেশ ইনস্টিটিউট অব ইন্টারন্যাশনাল অ্যান্ড স্ট্র্যাটেজিক স্টাডিজ—এর বোর্ড অব গভর্নরসের একজন সদস্য। সিংগাপুরের ইনিস্টিটিউট পাবলিক পলিসি থেকে প্রকাশিত ‘The Little Red Dot: Reflections Of Foreign Ambassadors On Singapore - Volume III’ বইতে  সিংগাপুরে বিভিন্ন সময়ে নিযুক্ত ৪১টি দেশের ৫৮ জন রাষ্ট্রদূতের সাথে তারও একটি স্মৃতিচারনমূলক লেখা সংযোজিত হয়েছে ।
সিংনাপুর
সিংনাপুর (Singnapur) ভারতের মহারাষ্ট্র রাজ্যের আহমেদনগর জেলার একটি শহর।
জনসংখ্যার উপাত্ত
ভারতের ২০০১ সালের আদমশুমারি অনুসারে সিংনাপুর শহরের জনসংখ্যা হল ১০,৮৫৮ জন। এর মধ্যে পুরুষ ৫৫% এবং নারী ৪৫%।
এখানে সাক্ষরতার হার ৬৮%। পুরুষদের মধ্যে সাক্ষরতার হার ৭৬% এবং নারীদের মধ্যে এই হার ৫৮%। সারা ভারতের সাক্ষরতার হার ৫৯.৫%, তার চাইতে সিংনাপুর এর সাক্ষরতার হার বেশি।
এই শহরের জনসংখ্যার ১৪% হল ৬ বছর বা তার কম বয়সী।
শিউপুর জেলা
শিউপুর জেলা হল ভারতের মধ্যপ্রদেশ রাজ্যের একটি জেলা। শিউপুর শহরটি জেলা সদর। জেলাটি চম্বল বিভাগের অন্তর্গত। অন্যান্য শহরগুলির মধ্যে রয়েছে - বিজয়পুর, করাহাল এবং বডোদা। ২০১১ সালের ভারতীয় জনগণনা অনুসারে রামবান জেলা মোট জনসংখ্যা ছিল ৬৮৭,৮৬১ জন এবং আয়তনে ৬,৬০৬ বর্গ কিলোমিটার। এটি মধ্য প্রদেশের তৃতীয়তম জনবহুল জেলায় পরিণত করেছে (৫০ জেলার মধ্যে) এবং হরিদা এবং উমারিয়ার জেলার পরে।  এটি মধ্য প্রদেশের ২১ টি উপজাতির জেলাগুলির মধ্যে একটি বটে।
ইতিহাস
১৯৯৮ সালে মোরেনা জেলা কে ভেঙ্গে শিউপুর জেলাটি তৈরি করা হয়েছিল। মোরেনা জেলাটি ভারতের মধ্য প্রদেশ রাজ্যর ৫২ টি জেলার মধ্যে একটি।
অর্থনীতি
২০০৬ সালে পঞ্চয়েত রাজ মন্ত্রণালয় শিউপুরকে দেশের ২৫০ টি পিছিয়ে পড়া জেলার (মোট ৬৪০ টির মধ্যে) একটি হিসাবে চিহ্নিত করেছে। এটি মধ্য প্রদেশের ২৪ টি জেলার মধ্যে একটি যা বর্তমানে ব্যাকওয়ার্ড রিজিন্স গ্রান্ট ফান্ড প্রোগ্র্যামের তহবিলের কর্মসূচির (বিআরজিএফ) তহবিল থেকে অনুদান পেয়ে থাকে।
বিভাগ
জেলাটি তিনটি মহকুমা নিয়ে গঠিত: শিউপুর, বিজয়পুর এবং করাহাল। শিউপুর মহকুমা দুটি তহশিল নিয়ে গঠিত: শিউপুর এবং বডোদা। বিজয়পুর মহকুমায় দুটি তহশিল রয়েছে: বিজয়পুর এবং বীরপুর। করাহাল মহকুমা করহালের একাকী তহশিল নিয়ে গঠিত। এই জেলায় দুটি পৌরসভা রয়েছে: শিউপুর এবং বডোদা এবং একটি নগর পঞ্চায়েত, বিজয়পুর।
এই জেলায় দুটি বিধানসভা কেন্দ্র রয়েছে, নাম শিউপুর এবং বিজয়পুর। এই দু'টিই মোরেনা লোকসভা কেন্দ্রের অংশ। এটি মধ্য ভারতে মধ্য প্রদেশ রাজ্যের ২৯ টি লোকসভা কেন্দ্রের একটি।
জনসংখ্যা
২০১১ সালের ভারতীয় জনগণনা অনুসারে শিউপুর জেলা মোট জনসংখ্যা ছিল ৬৮৭,৮৬১ জন। যা বিষুবীয় গিনির বা মার্কিন যুক্তরাষ্ট্রের নর্থ ডাকোটা রাজ্যের সমান। জনসংখ্যার হিসাবে জেলাটি ভারতে ৫০৫তম স্থানে রয়েছে (মোট ৬৪০টির এর মধ্যে)। জেলার জনসংখ্যার ঘনত্ব প্রতি বর্গকিলোমিটারে ১০৪ জন লোক বসবাস করে (প্রতি বর্গমাইলে ২৭০ জন)। ২০০১-২০১১ এর দশকে শিউপুর জেলার জনসংখ্যা বৃদ্ধির হার ছিল ২২.৯৬% শতাংশ। লিঙ্গ অনুপাত প্রতি ১০০০ জন পুরুষের বিপরীতে ৯০২ জন নারী রয়েছে।  স্বাক্ষরতার হার ৫৮.০২%।
২০১১ সালের ভারতীয় জনগণনার সময় শিউপুর জেলার ৯৬.৭৪% জনগণ হিন্দি বলে, ২.০২% উর্দু এবং ০.৯১% পাঞ্জাবি তাদের প্রথম ভাষা হিসাবে ব্যবহার করে থাকে।
হোবো
থাম্ব| ট্রেন ছেড়ে দেওয়ার পরে দুজন হোবো রেলপথ ধরে হাঁটছে। একজন একটি [[ Bindle |ঝোলা বহন করছে। ]] একজন হোবো হলো অভিবাসী কর্মী বা গৃহহীন যাযাবর, বিশেষতঃ দরিদ্র। এই শব্দটির উৎপত্তি পশ্চিমে -সম্ভাবত উত্তর-পশ্চিম - মার্কিন যুক্তরাষ্ট্রে ১৮৯০ সালের দিকে। "ট্রাম্পদের" মত নয়, যারা কেবল বাধ্য হলেই কাজ করে এবং "বোমদের" মতোও নয় যারা কিছুতেই কাজ করেন না, "হোবোরা" হলো ভ্রমণকর্মী।
ব্যাকরণ
শব্দটির উৎস অজানা। ব্যুৎপত্তিবিদ আনাতোলি লাইবারম্যানের মতে, এর উৎস সম্পর্কে একমাত্র নির্দিষ্ট বিশদটি আমেরিকান ইংরেজিতে সম্ভব্য ১৮৯০ সালে প্রথমে লক্ষ্য করা হয়েছিল। লিবারম্যান উল্লেখ করেছেন যে, অনেক লোক ব্যুৎপত্তি এই প্রশ্নের উত্তর দিতে ব্যর্থ: "কেন নব্বইয়ের দশকের গোড়ার দিকে (ঠিক তখন) ক্যালিফোর্নিয়ায় (ঠিক সেখানে) শব্দটি ব্যাপকভাবে পরিচিত হয়ে উঠল?" লেখক টড ডিপাস্তিনো মন্তব্য করেছেন যে, কেউ কেউ বলেছে যে এটি "হো-বয়" শব্দ থেকে এসেছে, যার অর্থ "ফার্মহানড (ক্ষেতি মজুর)", বা "হো, বয়" এর মতো অভিবাদন, তবে এগুলি দৃঢ় প্রত্যয়ী ব্যাখ্যা বলে মনে হয় না বিল ব্রায়সন মেড ইন আমেরিকা (১৯৯৮)-এ পরামর্শ দিয়েছেন যে, এটি রেলপরিবহন অভিবাদন "হো, বিউ!" থেকে আসতে পারে! বা " হোমওয়ার্ড বাউন্ড" -এর একটি সিলেবাসিক সংক্ষেপণ। এটি "হোমলেস বয়" শব্দ থেকেও আসতে পারে।
মার্জার
বিড়ালদের বৈজ্ঞানিক পরিবার|thumb মার্জার বা ফেলিডি হলো বিড়াল ও বিড়ালজাতীয় প্রাণীদের বৈজ্ঞানিক পরিবার, এই পরিবার, এর একেকটি সদস্যকে ফেলিড বা মার্জার বলে। প্রায় সব মার্জারই মাংসাশী। এদেরমধ্যে সাধারণ পোষা বিড়ালই সবচেয়ে বেশি দেখা যায়। প্রায় ১০,০০০ বছর আগে মানুষ প্রথম বিড়াল পোষ মানায়। এটি কার্নিভোরা বর্গের একটি পরিবার।
আরারিয়া লোকসভা কেন্দ্র
বিধানসভা কেন্দ্র
অররিয়া লোকসভা কেন্দ্র ছয়টি বিধানসভা কেন্দ্র নিয়ে গঠিত। এগুলি হল:
সাংসদ
অররিয়া লোকসভা কেন্দ্রের সাংসদদের তালিকা দেওয়া হল:
সুইস সুপার লিগ
সুইস সুপার লিগ (পৃষ্ঠপোষকজনিত কারণে রাইফেইসেন সুপার লিগ নামেও পরিচিত) হচ্ছে পুরুষদের ফুটবল ক্লাবগুলোর মধ্যে আয়োজিত একটি সুইস পেশাদার লিগ, যা ১৮৯৮ সালে সুইস সিরি এ নামে প্রতিষ্ঠিত হয়েছে। এই লিগটি সুইস ফুটবল লিগ পদ্ধতির শীর্ষস্তরের ফুটবল প্রতিযোগিতা। সুইস ফুটবল এসোসিয়েশন দ্বারা পরিচালিত সুইস সুপার লিগে সর্বমোট ১০টি ক্লাব প্রতিযোগিতা করে থাকে; যার মধ্য হতে পয়েন্ট তালিকার শীর্ষ দল বিজয়ী দল হিসেবে শিরোপা জয়লাভ করে এবং পয়েন্ট তালিকার নিচের দল সুইস চ্যালেঞ্জ লিগে অবনমিত হয়।
সুইস সুপার লিগের প্রতিটি মৌসুমে প্রতিটি ক্লাব একে অপরের সাথে দুইটি করে ম্যাচ খেলে; যার মধ্যে একটি হচ্ছে হোম ম্যাচ এবং অন্যটি হচ্ছে অ্যাওয়ে ম্যাচ। প্রতিটি মৌসুমের শেষে, পয়েন্ট তালিকার নিচের ক্লাবটি স্বয়ংক্রিয়ভাবে সুইস ফুটবল লিগ পদ্ধতির দ্বিতীয় স্তরে অবনমিত হয়। একই সাথে, সুইস চ্যালেঞ্জ লিগের চ্যাম্পিয়ন দল স্বয়ংক্রিয়ভাবে সুইস সুপার লিগে উন্নীত হয়। অন্যদিকে, সুইস সুপার লিগের পয়েন্ট টেবিলের ৯ম ক্লাব এবং সুইস চ্যালেঞ্জ লিগের দ্বিতীয় স্থান অধিকারী দল অবনমন প্লে-অফে অংশগ্রহণ করে।
নন্দিতা বেহরা
নন্দিতা বেহরা, একজন ওড়িশি নৃত্য প্রশিক্ষক এবং ক্যালিফোর্নিয়ার ক্যারিটোসে ওড়িশি ডান্স সার্কেলের প্রতিষ্ঠাতা। গুরু কেলুচরণ মহাপাত্র ও গুরু গঙ্গাধর প্রধানের এক ছাত্রী, নন্দিতা বেহরা গত বিশ বছর ধরে ক্যালিফোর্নিয়ায় ওড়িশি শেখাচ্ছেন। তিনি সুর গায়ক সমসাদ বোম্বে কর্তৃক 'শ্রীনারামনাই' নামে ভূষিত হয়েছিলেন এবং ভারতে নৃত্যের জন্য 'জাতীয় বৃত্তির প্রাপক'ও ছিলেন।
২০২১–২২ শ্রীলঙ্কা ক্রিকেট দলের ওমান সফর
শ্রীলঙ্কা পুরুষ ক্রিকেট দল ২০২১ সালের অক্টোবর মাসে দুটি ২০ ওভারের ম্যাচের একটি সিরিজ খেলার জন্য ওমান সফর করে। আল আমিরাত ক্রিকেট স্টেডিয়ামে অনুষ্ঠিত ম্যাচগুলো উভয় দলের জন্য ২০২১ আইসিসি পুরুষ টি২০ বিশ্বকাপের প্রস্তুতি হিসেবে গণ্য হয়।  শ্রীলঙ্কা ক্রিকেটের প্রধান নির্বাহী কর্মকর্তা অ্যাশলি দে সিলভা ও ওমানের কোচ দিলীপ মেন্ডিস সিরিজটি নিশ্চিত করেন। সিরিজে শ্রীলঙ্কা দল ২–০ ব্যবধানে জয়লাভ করে।
হাতিয়া দারুল উলুম কামিল মাদ্রাসা
হাতিয়া দারুল উলুম কামিল স্নাতকোত্তর মাদ্রাসা বাংলাদেশের নোয়াখালী জেলার একটি উল্লেখযোগ্য প্রাচীন আলিয়া মাদ্রাসা। এটি ১৯৪৮ সালে আবুল হাসানাত মোহাম্মদ আবদুল হাই কর্তৃক ১৯৪৮ সালে প্রতিষ্ঠিত। মাদ্রাসাটি নোয়াখালী জেলার হাতিয়া উপজেলার চরঈশ্বর ইউনিয়নের তালুকদার গ্রামে অবস্থিত। মাদ্রাসাটিতে প্রায় ১১০০ জন শিক্ষার্থী রয়েছে, মাদ্রাসার বর্তমান অধ্যক্ষের নাম আবু ইউসুফ মুহাম্মাদ ইদ্রিস। মাদ্রাসার সভাপতি হলেন হাতিয়া উপজেলা পরিষদ চেয়ারম্যান মো. মাহবুব মোর্শেদ, ১৪ জন পরিচালনা কমিটি দ্বারা মাদ্রাসাটি পরিচালিত হয়ে থাকে। মাদ্রাসার ইআইআইএন নাম্বার ১০৭৪৫১।
ইতিহাস
ব্রিটিশ ভারতের প্রভাবশালী রাজনীতিবিদ আবুল হাসানাত মোহাম্মদ আবদুল হাই নিজ এলাকায় ইসলামি জ্ঞানের প্রচার ও প্রসারের জন্য এই মাদ্রাসাটি নিজ বাসভবনে প্রতিষ্ঠা করেন। এটি হাতিয়া উপজেলা পরিষদ থেকে ৭.৫ কিলোমিটার দক্ষিনে হাতিয়ার প্রধান সড়কের পার্শ্বে বুড়ির চর ইউনিয়নের রেহানিয়া গ্রামে অবস্থিত। মাদ্রাসাটি প্রতিষ্ঠার জন্য জমি দান করেন প্রতিষ্ঠাতার পুত্র এ এস এম রশিদুল হাই, তিনিও বাংলাদেশ সরকারের গৃহায়ন ও গনপূর্ত মন্ত্রনালয়ের সচিব ছিলেন। ২০১০ সালে নদী ভাঙ্গনের জন্য মাদ্রাসা প্রতিষ্ঠাতার বাড়ির সামনে থেকে বর্তমানে স্থানে নিয়ে আসা হয়।
মাদ্রাসাটি প্রতিষ্ঠার পরে দাখিল ও আলিম শ্রেণীর স্বীকৃতি পায়, এরপরে ১৯৪৮ সালে কলকাতা আলিয়া মাদ্রাসা থেকে ফাজিল শ্রেণীর স্বীকৃতি লাভ করে। ১৯৬৯ সালে পাকিস্তান সরকার থেকে স্বীকৃতি লাভ করে এবং ঢাকা আলিয়া মাদ্রাসার দিকনির্দেশনায় পরিচালিত হতে থাকে। ২০০৬ সালের পূর্বে বাংলাদেশের আলিয়া মাদ্রাসার পরীক্ষা মূলত বাংলাদেশ মাদ্রাসা শিক্ষাবোর্ড নিয়ন্ত্রণ করত। এরপরে ইসলামী বিশ্ববিদ্যালয় আইনের ২০০৬ সালের সংশোধনীরূপে বাংলাদেশের ফাজিল ও কামিল মাদ্রাসাকে ইসলামী বিশ্ববিদ্যালয়, কুষ্টিয়ার অধিভুক্ত করা হয়, সেই প্রেক্ষিতে এই মাদ্রাসাটিও অধিভুক্তি লাভ করে। এরপরে ২০১৬ সালে মাদ্রাসাটি ইসলামি আরবি বিশ্ববিদ্যালয়য়ের অধীনে স্থানান্তরিত হয়।
শিক্ষা কার্যক্রম
মাদ্রাসায় ইবতেদায়ী থেকে শুরু করে আলিয়া মাদ্রাসার সর্বোচ্চ পর্যায় কামিল শ্রেণী পর্যন্ত রয়েছে। এই মাদ্রাসার দাখিল ও আলিম পর্যায়ে বিজ্ঞান ও মানবিক উভয় শাখা রয়েছে। বিজ্ঞান বিভাগের ছাত্ররা বিভিন্ন প্রতিযোগিতায় অংশগ্রহণ করে থাকে। এছাড়াও ফাজিল ও কামিল পর্যায়ে আল কুরআন এন্ড ইসলামিক স্টাডিজ, আল হাদিস এন্ড ইসলামিক স্টাডিজ, দাওয়াহ প্রভৃতি বিভাগ চালু আছে। ফাজিল ও কামিল পর্যায়ের ছাত্রদের বিষয়ভিত্তিক গবেষণার সুযোগ রয়েছে।
সুযোগ-সুবিধা
এই মাদ্রাসা আধুনিক সকল সুযোগ সুবিধা সম্পন্ন একটি মাদ্রাসা। শিক্ষার্থীদের খেলার মাঠ, পড়াশোনার জন্য লাইব্রেরি থেকে শুরু করে গ্রন্থাগার, গবেষণাগার, এবং মেয়েদের জন্য কমন রুম, মেয়েদের অভ্যন্তরীণ সময় কাটানোর জন্য খেলাধুলার সুযোগ প্রভৃতি।
মতীন্দ্র সরকার
মতীন্দ্র সরকার (জন্ম: ৪ এপ্রিল, ১৯৪০) বাংলা সাহিত্যের একজন জনপ্রিয় অধ্যাপক, বিশিষ্ট শিক্ষাবিদ, চিন্তাশীল প্রাবন্ধিক, অনুবাদক ও শিশু সাহিত্যিক। এই গুণী মানুষ সম্পর্কে কবি এনামূল হক পলাশ লিখেছেন, শহরের রাস্তায় ঝুলা ব্যাগ কাঁধে নিয়ে সন্তের মতো করে হাঁটেন তিনি। তাঁর চেহারায় পদ্ম ফুলের স্নিগ্ধতা। ঝুলিতে থোকা থোকা শ্বেতদ্রুণের জ্ঞানমধু। জ্ঞানের শ্বেতদ্রুণ ফুল থেকে এই শহরের মানুষ চুমুক দিয়ে আহরণ করতে থাকেন মধু। এই জ্ঞানের শ্বেতদ্রুণ ফুলওয়ালা মানুষটি হচ্ছেন মতীন্দ্র সরকার। তিনি সাধারণ শিক্ষক নন। তিনি কালের শিক্ষক। তাঁর জীবনবোধ মঙ্গললোকে উত্তীর্ণ। এই মহান শিক্ষক প্রচার করেন, মানুষকে প্রতিনিয়ত মানুষ হতে হয়। তিনি ঘোষণা করেন, অন্যান্য জীব জন্মসূত্রে নিজ গোত্রগুণ লাভ করলেও ক্রমাগত চেষ্টার ভেতর দিয়ে মানবশিশুকে মানুষ হয়ে উঠতে হয়। এই ঘোষণার ভেতর দিয়েই মতীন্দ্র সরকার একটি দার্শনিক ভিত্তির বটছায়া হয়ে আমাদের মাথার ওপর স্থান করে নিয়েছেন।
জন্ম ও শৈশব
১৯৪০ সালের ০৪ এপ্রিল কেন্দুয়ার চন্দ্রপাড়ায় জন্মগ্রহণ করেন তিনি।
শিক্ষা জীবন
১৯৫১/১৯৫২ সালে তিনি রামপুর প্রাথমিক বিদ্যালয়ে পড়াশোনা করেন। ১৯৫৪ থেকে ১৯৫৯ সাল পর্যন্ত বেখৈরহাটি হাইস্কুলে এবং ১৯৫৯ সালে বারহাট্টা  সি. কে. পি. পাইলট উচ্চ বিদ্যালয় থেকে তিনি কৃতিত্বের সাথে মাধ্যমিক পাস করেন। ১৯৬২ সালে নেত্রকোণা কলেজ থেকে দ্বিতীয় বিভাগে  তিনি আইএ পাস করে ভর্তি হন আনন্দ মোহন কলেজ এ এবং তিনি ছিলেন আনন্দ মোহন কলেজের বাংলা বিভাগের প্রথম ব্যাচের প্রথম ছাত্র। পরবর্তীতে ১৯৬৪ সালে তিনি দ্বিতীয় বিভাগে স্নাতক পাস করে ভর্তি হন ঢাকা বিশ্ববিদ্যালয় এর স্নাতকোত্তর শ্রেণিতে। ১৯৬৭ সালে তিনি সেখান থেকে দ্বিতীয় বিভাগে পাস করেন।
জানকী অম্মল
জানকী অম্মল (৪ নভেম্বর ১৮৯৭ - ৭ ফেব্রুয়ারি ১৯৮৪) একজন ভারতীয় উদ্ভিদবিজ্ঞানী ছিলেন।
প্রাথমিক জীবন
জানকী অম্মল ১৮৯৭ সালে, ৪ নভেম্বর কেরালার থলসেরীতে জন্মগ্রহণ করেন।  তার বাবা দেওয়ান বাহাদুর এডভালথ কাক্কট কৃষ্ণন, মাদ্রাজ প্রেসিডেন্সির উপ-বিচারক ছিলেন।  তার মা, দেবী (১৮৬৪-১৯৪১) ছিলেন জন চাইল্ড হ্যানিংটন এবং কুঞ্চি কুড়ুম্বির অবৈধ কন্যা।  তার ছয় ভাই এবং পাঁচ বোন ছিল। তার পরিবারে মেয়েদের বৌদ্ধিক চর্চায়, বিশেষত ললিতকলা চর্চায়  উৎসাহ দেওয়ার চল ছিল। কিন্তু অম্মল বিষয় হিসাবে উদ্ভিদবিজ্ঞান বেছে নিয়েছিলেন। তেল্লিচেরিতে স্কুলের পড়াশোনার পাট শেষ করে জানকী মাদ্রাজ চলে গিয়েছিলেন। সেখানে কুইন মেরি কলেজ থেকে স্নাতক ডিগ্রি অর্জন করেন এবং ১৯২১ সালে প্রেসিডেন্সি কলেজ থেকে উদ্ভিদবিজ্ঞানে সাম্মানিক স্নাতক ডিগ্রি পান। প্রেসিডেন্সি কলেজের শিক্ষকদের অনুপ্রেরণায়, জীবকোষ-সুপ্রজননবিদ্যার প্রতি তার অপার কৌতূহল তৈরি হয়েছিল।
পেশা
জানকী অম্মল চেন্নাই য়ের মহিলাদের ক্রিশ্চান কলেজে শিক্ষকতা করেন, যেসময় তিনি বারবার ছাত্রীবৃত্তি পেয়ে মার্কিন যুক্তরাষ্ট্রে মিশিগান বিশ্ববিদ্যালয়ে অচির প্রবাসে ছিলেন। সেখানে তিনি ১৯২৫ সালে তার স্নাতকোত্তর  উপাধি লাভ করেন। ভারতে ফিরে আসার পরও তিনি উইমেনস খ্রিস্টান কলেজে পড়ানো চালিয়ে যান। ১৯৩১ সালে তিনি প্রাচ্যের প্রথম বারবার ফেলো হিসাবে পুনরায় মিশিগান যান এবং তার ডক্টর অফ সায়েন্স সম্পন্ন করেন ১৯৩১ সালে।  ১ জানুয়ারি,২০০০ সালে, গোপিকৃষ্ণ ও ওয়ান্ডানা কুমারের প্রকাশিত একটি ইন্ডিয়া কারেন্টস পত্রিকা প্রবন্ধে, জানকী, শতাব্দীর ভারতীয় আমেরিকানদের মধ্যে উল্লেখিত হয়েছেন: "যে যুগে বেশিরভাগ মহিলারা উচ্চ বিদ্যালয়ে পড়েননি, একজন ভারতীয় মহিলার আমেরিকার সেরা সার্বজনীন বিশ্ববিদ্যালয়ে পিএইচডি অর্জন করা এবং তার নিজ ক্ষেত্রে মৌলিক অবদান রাখতে পারা সম্ভবপর? কেরলে জন্মগ্রহণকারিনী আম্মল, যুক্তিযুক্তভাবে উদ্ভিদবিদ্যায় পিএইচডি প্রাপ্ত প্রথম মহিলা এবং ১৯৩১ সালে মার্কিন যুক্তরাষ্ট্রে, তার মাতৃশিক্ষায়তন, মিশিগান বিশ্ববিদ্যালয় দ্বারা ডিএসসি(honoris causa) সম্মান প্রাপ্ত সামান্য কিছু এশিয়ান মহিলাদের মধ্যে একজন। অ্যান আর্বারে তার বসবাস সময়কালে, তিনি মার্থা কুক বিল্ডিংয়ে সর্বমহিলা বাসভবনে বাস করতেন এবং উদ্ভিদবিদ্যা বিভাগের অধ্যাপক হারলে হ্যারিস বার্টলেটের সাথে কাজ করেছিলেন।  তিনি "জানকী ব্রিঞ্জাল" নামে পরিচিত একটি ক্রস বিকাশ করেছিলেন, বিঞ্জাল শব্দটি বেগুনের ভারতীয় নাম ছিল।    তার পিএইচডি থিসিস শিরোনাম "নিকন্দ্রা ফিজিওলাইডসে ক্রোমোসোম স্টাডিজ" ১৯৩২ সালে প্রকাশিত হয়েছিল।
শুভ্র (চরিত্র)
শুভ্র বাংলাদেশের প্রখ্যাত ঔপন্যাসিক হুমায়ূন আহমেদের সৃষ্ট একটি জনপ্রিয় চরিত্র। শুভ্র শুদ্ধতম মানুষ। তার চোখ খুব খারাপ, চোখ থেকে চশমা খুলে ফেললে সে প্রায় অন্ধ; ফলে তার ক্লাসের বন্ধুরা তাকে কানাবাবা নামে ডাকে। শুভ্র এর যাত্রা শুরু হয় সাদা গাড়ি নামক গল্প থেকে, যদিও ওইখানে সে শুভ্র হিসেবে না থেকে সাব্বির নামে ছিল। ১৯৯০ থেকে ২০১০ এর মাঝে একে একে শুভ্রকে নিয়ে হুমায়ূন আহমেদের ৬ টি উপন্যাস বের হয়েছে । এর মধ্যে থেকে দারুচিনি দ্বীপ উপন্যাস অবলম্বনে ২০০৭ সালে একটি চলচ্চিত্রও নির্মাণ করা হয়, যাতে শুভ্র চরিত্রে রিয়াজ অভিনয় করেন। প্রতিটা চরিত্রতেই খুব নিখুঁতভাবে একটি নিষ্পাপ সাবলীল বালক ও তার ভাবনা এর বহিঃপ্রকাশ ঘটে।
শুভ্র-কেন্দ্রিক রচনা
ছোটোগল্প
উপন্যাস
সমগ্র
সালথা উপজেলা
সালথা উপজেলা  বাংলাদেশের ফরিদপুর জেলার অন্তর্গত একটি উপজেলা। এই উপজেলার আয়তন ১৮২.৯৬ বর্গ কিমি। এ উপজেলা ২৩.৪১৫৩ ডিগ্রী উত্তর অক্ষাংশ, ৮৯.৮৯১৭ ডিগ্রী পূর্ব দ্রাঘিমাংশে অবস্থিত৷
অবস্থান ও আয়তন
এই উপজেলার উত্তরে ফরিদপুর সদর উপজেলা, দক্ষিণে বোয়ালমারী উপজেলা ও গোপালগঞ্জ জেলার মুকসুদপুর উপজেলা, পশ্চিমে বোয়ালমারী উপজেলা, পূর্বে নগরকান্দা উপজেলা।
প্রশাসনিক এলাকা
৮টি ইউনিয়ন নিয়ে সালথা উপজেলা গঠিত।
ইউনিয়নগুলো হচ্ছে :
জনসংখ্যার উপাত্ত
এই উপজেলার মোট জনসংখ্যা ১,৬৭,৪৪৬ জন (আদমশুমারী-২০১১)। এদের মধ্যে পুরুষ ৮৩,০৯৮ জন, মহিলা ৮৪,৩৪৮ জন। প্রতি বর্গ কি.মি.-এ ১,০৩৮ জন (প্রায়) বাস করে।
মুক্তিযুদ্ধে সালথা
১৯৭১ সালের মুক্তিযুদ্ধ চলাকালে বাংলাদেশর অন্যান্য স্থানের মত সালথা উপজেলার চান্দের হাট নামক গ্রামে পাক-হানাদার বাহিনীর বিরুদ্ধে মুক্তিযোদ্ধারা তুমূল প্রতিরোধ গড়ে তোলে। সেই রেশ ধরে পরে বেশ কিছুদিন এখানে পাক-বাহিনীর সাথে স্থানীয় মুক্তিযোদ্ধাদের বিচ্ছিন্ন কয়েকটি যুদ্ধ সংঘটিত হয়।
শিক্ষা
এই উপজেলায় দুটি কলেজ, ১৪টি উচ্চ বিদ্যালয়, ৬টি দাখিল মাদ্রাসা, ১টি আলিম মাদ্রাসা, ১টি ফাজিল মাদ্রাসা, ৩১টি বে-সরকারী প্রাথমিক বিদ্যালয় (প্রস্তাবিত সরকারি), ৪০টি সরকারী প্রাথমিক বিদ্যালয় রয়েছে।
নদ-নদী
কুমার মালঞ্চ নদী ফরিদপুর এ উপলোর উপর দিয়ে বয়ে গেছে। এছাড়া সালথা সালথা উপজেলার মাঝারদিয়া ইউনিয়নে রয়েছে বিখ্যাত কাগদী বাঁওড়।
ভূগাণিতিক উপাত্ত
ভূগাণিতিক উপাত্ত বা ভূগাণিতিক সিস্টেম (এছাড়াও: ভূগাণিতিক প্রসঙ্গ উপাত্ত বা ভূগাণিতিক প্রসঙ্গ সিস্টেম) হচ্ছে একটি স্থানাঙ্ক ব্যবস্থা এবং প্রসঙ্গ বিন্দুর একটি সেট যা পৃথিবীর বিভিন্ন স্থানের (অথবা অনুরূপ বস্তুর) অবস্থান সনাক্ত করতে ব্যবহৃত হয়। সমুদ্র সমতলের আনুমানিক উপাত্তের মান ডব্লিউজিএস ৮৪, যেটি হচ্ছে একটি প্রসঙ্গ উপবৃত্ত। আরও সঠিক সংজ্ঞা পাওয়া যায় আর্থ গ্র্যাভিটেশনাল মডেল ২০০৮ (ইজিএম২০০৮) এ যেখানে কমপক্ষে ২,১৫৯টি গোলকীয় হারমনিক ব্যবহার করা হয়েছে। অন্যান্য এলাকায় বা সময়ের জন্য অন্যান্য উপাত্তগুলোকে সংজ্ঞায়িত করা হয়। ১৯৫০ সালে ইউরোপে ইডি৫০ সংজ্ঞায়িত করা হয়েছিল এবং এর মান ইউরোপে আপনার অবস্থানের উপর নির্ভর করে ডব্লিউজিএস ৮৪ এর থেকে কয়েক শত মিটার পর্যন্ত আলাদা হতে পারে। মঙ্গলের কোন মহাসাগর না থাকায় সমুদ্র স্তরের অস্তিত্ব নেই, তবে সেখানকার অবস্থান নির্ণয়ের জন্য অন্তত দুইটি মঙ্গলীয় উপাত্ত ব্যবহার করা হয়েছে।
ভূগণিত, দিক নির্ণয়, এবং মানচিত্রাঙ্কনবিদ্যা ও কৃত্রিম উপগ্রহভিত্তিক দিকনির্ণয়ের ভূমি জরিপে উপাত্ত ব্যবহৃত হয় যার দ্বারা মানচিত্রের (কাগজ বা যান্ত্রিক) বিভিন্ন বিন্দুর সাথে পৃথিবীতে তাদের প্রকৃত অবস্থান সমন্বয় করা হয়। প্রতিটি উপাত্ত একটি এলিপ্সয়েড (ত্রিমাত্রিক উপবৃত্ত) দিয়ে শুরু হয়, এবং তারপর এতে অক্ষাংশ, দ্রাঘিমাংশ এবং উচ্চতা সমন্বয় করা হয়। পৃথিবীর পৃষ্ঠের এক বা একাধিক অবস্থানকে স্থির "বেস পয়েন্ট" হিসাবে ধরে নেয়া হয়।
দুটি উপাত্তের স্থানাঙ্কের মধ্যবর্তী পার্থক্যকে উপাত্ত চ্যুতি বলা হয়। দুটি নির্দিষ্ট উপাত্তের মধ্যবর্তী উপাত্ত চ্যুতির মান একটি দেশ বা এলাকার উপর ভিত্তি করে পৃথক হতে পারে, এবং এই পার্থক্যের মান শূন্য থেকে কয়েকশত মিটার (কিছু দূরবর্তী দ্বীপপুঞ্জে কয়েক কিলোমিটার) পর্যন্ত হতে পারে। ভিন্ন ভিন্ন উপাত্ত অনুসারে উত্তর মেরু, দক্ষিণ মেরু ও বিষুবরেখার অবস্থান আলাদা হতে পারে, অতএব প্রকৃত উত্তর মেরুবিন্দুর অবস্থান কিছুটা পৃথক হয়। ভিন্ন ভিন্ন উপাত্তে পৃথিবীর যথাযথ আকৃতি ও আকার নির্ণয়ের জন্য ভিন্ন ভিন্ন প্রক্ষেপণ ব্যবহার করা হয়ে থাকে (প্রসঙ্গ ত্রিমাত্রিক উপবৃত্ত)।
পৃথিবী একটি অনিয়মিত ত্রিমাত্রিক উপবৃত্ত হওয়ায়, ডব্লিউজিএস ৮৪ এর তুলনায় স্থানীয় উপাত্ত থেকে একটি এলাকার পরিধি সম্পর্কে ভালো ধারণা পাওয়া উদাহরণস্বরূপ, ওএসজিবি৩৬ থেকে ব্রিটিশ দ্বীপপুঞ্জের এলাকার ভূ-আকার সম্পর্কে সার্বজনীন ডব্লিউজিএস ৮৪ এর থেকে ভালো আসন্ন মান পাওয়া যায়। তবে, যথাযথ মানের তুলনায় একটি সার্বজনীন ব্যবস্থা অধিক সুবিধাজনক হওয়ায়, ডব্লিউজিএস ৮৪ উপাত্ত ব্যবস্থা ক্রমবর্ধমানভাবে গৃহীত হচ্ছে।
অক্ষাংশ, দ্রাঘিমাংশ বা ভিন্ন কোন স্থানাঙ্ক ব্যবস্থার সাহায্যে পৃথিবী পৃষ্ঠের কোন বিন্দুর অবস্থান নির্দেশ করতে আনুভূমিক উপাত্ত ব্যবহার করা হয়। উলম্ব উপাত্তের সাহায্যে উচ্চতা বা গভীরতা পরিমাপ করা হয়। ডান|থাম্ব|শিকাগো শহরের উপাত্ত ফলক
সংজ্ঞা
ভূমি জরিপ ও ভূগণিতে, কোন উপাত্ত হচ্ছে একটি প্রসঙ্গ ব্যবস্থা বা ভূপৃষ্ঠের একটি আসন্ন মান যার উপর ভিত্তি করে অবস্থান নির্ণয়ের জন্য পরিমাপ করা হয়। অক্ষাংশ, দ্রাঘিমাংশ বা ভিন্ন কোন স্থানাঙ্ক ব্যবস্থায় পৃথিবী পৃষ্ঠের উপরিস্থিত কোন বিন্দু নির্দেশ করতে অনুভূমিক উপাত্ত ব্যবহার করা হয়। উলম্ব উপাত্ত ব্যবহার করা হয় উন্নতি বা পানির নিচের গভীরতা পরিমাপ করতে।
অনুভূমিক উপাত্ত
অনুভূমিক উপাত্ত মডেল দ্বারা ভূপৃষ্ঠে বিভিন্ন অবস্থান পরিমাপ করা হয়। পরিমাপে ব্যবহৃত উপাত্তের উপর নির্ভর করে, পৃথিবীর একটি নির্দিষ্ট বিন্দুর স্থানাঙ্ক যথেষ্ট আলাদা হতে পারে। বিশ্বজুড়ে শত শত প্রকারের স্থানীয় অনুভূমিক উপাত্ত রয়েছে, যা সাধারণত কোন সুবিধাজনক স্থানীয় প্রসঙ্গ বিন্দু থেকে নির্দেশ করা হয়। পৃথিবীর পরিবর্তনশীল আকারের যথাযথ পরিমাপের উপর ভিত্তি করে সমকালীন উপাত্ত তৈরি হয়, যা বড় বড় এলাকা পরিমাপের জন্য ব্যবহার করা হয়। ডব্লিউজিএস ৮৪ উপাত্তটি হচ্ছে একটি সাধারণভাবে ব্যবহৃত আদর্শ উপাত্ত, যা উত্তর আমেরিকায় ব্যবহৃত এনএডি৮৩ উপাত্ত ও ইউরোপে ব্যবহৃত ইটিআরএস৮৯ উপাত্তের প্রায় অনুরূপ। উদাহরণস্বরূপ, সিডনিতে অস্ট্রেলীয় ভূকেন্দ্রিক উপাত্তে (জিডিএ) ব্যবহৃত জিপিএস স্থানাঙ্ক (বৈশ্বিক ডব্লিউজিএস ৮৪ এর উপর ভিত্তি করে পাওয়া) ও অধিকাংশ স্থানীয় মানচিত্রে ব্যবহৃত অস্ট্রেলীয় ভূগাণিতিক উপাত্তের মধ্যে ২০০ মিটারের (৭০০ ফুট) পার্থক্য রয়েছে। এই ত্রুটিটি কিছু ক্ষেত্রে ব্যপকভাবে অগ্রহণযোগ্য যেমন ভূমি জরিপ বা স্কুবা ডাইভিং এর স্থান নির্বাচন।
উল্লম্ব উপাত্ত
উল্লম্ব উপাত্ত হচ্ছে উলম্ব অবস্থানের একটি প্রসঙ্গ পৃষ্ঠ। ভূপৃষ্ঠ থেকে উন্নতির কয়েকটি ক্ষেত্র হচ্ছে ভূখণ্ড, ব্যাথিমেট্রি, পানির উচ্চতা ও বিভিন্ন মনুষ্যসৃষ্ট স্থাপনা।
ভূগাণিতিক স্থানাঙ্ক
ডান|থাম্ব|300x300পিক্সেল|[[spheroid|উপগোলকের উপরিস্থিত একই বিন্দু, ভিন্ন ভিন্ন অক্ষাংশ কোণ সৃষ্টি করতে পারে। এটি নির্ভর করে কোণটি ত্রিমাত্রিক উপবৃত্তের লম্ব রেখাংশ CP থেকে নাকি কেন্দ্র থেকে AP রেখাংশ থেকে হিসেব করা হয়েছে তার উপর। লক্ষ্য করুন যে, চিত্রে উপগোলকটির (কমলা) "সমরূপতা" পৃথিবীর চেয়ে বেশি; যার ফলে "ভূগাণিতিক" ও "ভূকেন্দ্রিক" অক্ষাংশের পার্থক্যও বেড়ে যায়।]] ভূগাণিতিক স্থানাঙ্ক ব্যবস্থায়, পৃথিবীর আকারকে একটি প্রায় ত্রিমাত্রিক উপবৃত্ত হিসেবে ধরা হয়, এবং ভূপৃষ্ঠের নিকটবর্তী এলাকাকে অক্ষাংশ(\phi), দ্রাঘিমাংশ (\lambda) ও উচ্চতা (h) এর সাপেক্ষে প্রকাশ করা হয়।
ভূগাণিতিক বনাম ভূকেন্দ্রিক অক্ষাংশ
ভূগাণিতিক অক্ষাংশ (\phi) বা উন্নতি, ভূকেন্দ্রিক অক্ষাংশ (\phi'), উন্নতির থেকে পৃথক। ভূগাণিতিক অক্ষাংশ বিষুবতল ও ত্রিমাত্রিক উপবৃত্তের লম্বতলের মধ্যবর্তী কোণ থেকে নির্ণয় করা যায়, যেখানে ভূকেন্দ্রিক অক্ষাংশ নির্ণীত হয় বিষুবতল ও ত্রিমাত্রিক উপবৃত্তের কেন্দ্র সংযোজনকারী রেখার মধ্যবর্তী কোণ থেকে (চিত্র দেখুন)। অন্যথা না হলে, অক্ষাংশ বলতে ভূগাণিতিক অক্ষাংশ বোঝায়।
রাশি প্রতিপাদন ও সংজ্ঞায়িতকরণ
কোন উপবৃত্তকে এর প্রধান অক্ষ a ও সমরূপতা f দ্বারা সম্পূর্ণরূপে সংজ্ঞায়িত করা যায়। a ও fএর মান থেকে ত্রিমাত্রিক উপবৃত্তের অর্ধ-ক্ষুদ্রাক্ষ b,প্রথম উৎকেন্দ্রিকতা e,ও দ্বিতীয় উৎকেন্দ্রিকতা e'এর মান প্রতিপাদন করা সম্ভব।
কয়েকটি ভূগাণিতিক ব্যবস্থার পরামিতি
বিশ্বে সর্বাধিক ব্যবহৃত দুইটি প্রসঙ্গ ত্রিমাত্রিক উপবৃত্ত হচ্ছে জিআরএস৮০ ও ডব্লিউজিএস৮৪।
ভূগাণিতিক ব্যবস্থার একটি বিস্তারিত তালিকা পাওয়া যাবে এখানে.
বৈশ্বিক ভূগাণিতিক ব্যবস্থা ১৯৮৪ (ডব্লিউজিএস ৮৪)
গ্লোবাল পজিশনিং সিস্টেম (জিপিএস) এ ভূপৃষ্ঠের নিকটবর্তী কোন বিন্দুর অবস্থান নির্ণয় করতে বৈশ্বিক ভূগাণিতিক ব্যবস্থা ১৯৮৪ (ডব্লিউজিএস ৮৪) ব্যবহৃত হয়।
রূপান্তরীকরণ হিসাব
একটি উপাত্ত ব্যবস্থার স্থানাঙ্ককে অন্য আরেকটি উপাত্ত ব্যবস্থায় পরিবর্তন করার প্রক্রিয়াকে উপাত্ত রূপান্তর বলে। উপাত্ত রূপান্তরের সাথে প্রায়ই ছক প্রক্ষেপণের পরিবর্তন যুক্ত হয়ে থাকে।
আলোচনা এবং উদাহরণ
একটি ভূগাণিতিক প্রসঙ্গ উপাত্ত হচ্ছে একটি পরিচিত ও ধ্রুব পৃষ্ঠতল যা ভূপৃষ্ঠের অজানা বিন্দুসমূহের অবস্থান নির্দেশ করতে ব্যবহৃত হয়। প্রসঙ্গ উপাত্তের ভিন্ন ভিন্ন ব্যাসার্ধ ও মূলবিন্দু থাকতে পারে। পরিমাপে ব্যবহৃত উপাত্তের উপর নির্ভর করে পৃথিবীর একটি বিন্দুর স্থানাঙ্ক ব্যাপকভাবে পৃথক হতে পারে। বিশ্বজুড়ে শত শত রকমের স্থানীয়ভাবে তৈরি প্রসঙ্গ উপাত্ত রয়েছে, যেগুলো সাধারণত কোন সুবিধাজনক স্থানীয় প্রসঙ্গবিন্দু থেকে হিসাব করা হয়। বড় বড় এলাকা পরিমাপের জন্য সমকালীন উপাত্ত ব্যবহার করা হয় যা পৃথিবীর পরিবর্তনশীল আকারের যথাযথ পরিমাপের উপর ভিত্তি করে তৈরি। উত্তর আমেরিকায় সর্বাধিক প্রচলিত প্রসঙ্গ উপাত্ত সমূহ হচ্ছে এনএডি২৭, এনএডি৮৩ ও ডব্লিউজিএস ৮৪।
১৯২৭ সালের উত্তর আমেরিকান উপাত্ত (এনএডি২৭) হচ্ছে "যুক্তরাষ্ট্রের আনুভূমিক নিয়ন্ত্রণ উপাত্ত যা ১৮৬৬ সালের ক্লার্ক গোলকের একটি অবস্থান ও দিগ্বলয়ের দ্বারা সংজ্ঞায়িত। এর মূলবিন্দু (জরিপ কেন্দ্র) মেডিস র‍্যাঞ্চ(ক্যানসাস) এ অবস্থিত।" ... যথেষ্ট পরিমাণ মহাকর্ষীয় তথ্য না থাকায় এতে মেডিস র‍্যাঞ্চের ভূগাণিতিক উন্নতির মান শূন্য ধরা হয়, ভূপৃষ্ঠের প্রকৃত অবস্থানের সাথে উপাত্তটির সমন্বয় ঘটাতে এর প্রয়োজন হয়। "১৯২৭ সালের উত্তর আমেরিকান উপাত্তের ভূগাণিতিক অবস্থানগুলো মেডিস র‍্যাঞ্চের একটি দিগ্বলয়ের স্থানাঙ্ক থেকে সমগ্র নেটওয়ার্কের ট্রায়াঙ্গুলেশনের পুনর্বিন্যাসের মাধ্যমে নেয়া হয়। এতে ল্যাপ্লাস দিগ্বলয়ের প্রবর্তন হয় ও বোয়ি পদ্ধতি ব্যবহার করা হয়।" (http://www.ngs.noaa.gov/faq.shtml#WhatDatum) এনএডি২৭ উত্তর আমেরিকার একটি স্থানীয় প্রসঙ্গ ব্যবস্থা।
১৯৮৩ সালের উত্তর আমেরিকান উপাত্ত (এনএডি ৮৩) হচ্ছে "যুক্তরাষ্ট্র, কানাডা, মেক্সিকো, ও মধ্য আমেরিকায় ব্যবহৃত আনুভূমিক নিয়ন্ত্রণ উপাত্ত যা একটি ভূকেন্দ্রিক মূলবিন্দু ও ভূগাণিতিক প্রসঙ্গ ব্যবস্থা ১৯৮০ (জিআরএস৮০) এর উপর ভিত্তি করে তৈরি।" এই উপাত্তটি এনএডি ৮৩ নামে পরিচিত এবং ২৫০,০০০ বিন্দুর সমন্বয়ের ফলে তৈরি। ৬০০টি স্যাটেলাইট ডপলার স্টেশনের মাধ্যমে এই ব্যবস্থাটিকে একটি ভূকেন্দ্রিক মূলবিন্দুতে সীমাবদ্ধ করা হয়েছে।" এনএডি ৮৩ কে একটি স্থানীয় প্রসঙ্গ ব্যবস্থা হিসেবে বিবেচনা করা যায়।
ডব্লিউজিএস ৮৪ হচ্ছে ১৯৮৪ সালের বৈশ্বিক ভূগাণিতিক ব্যবস্থা। এটি .মার্কিন প্রতিরক্ষা বিভাগ (ডিওডি) কর্তৃক ব্যবহৃত হয় এবং ন্যাশনাল জিওস্পেশিয়াল-ইন্টেলিজেন্স এজেন্সি (এনজিএ) দ্বারা সংজ্ঞায়িত। ডিওডি এর সমস্ত মানচিত্রায়ন, ছক, ভূমি জরিপ এবং জিপিএস "প্রচার" ও কক্ষপথের "নির্ভুলতা" নির্ণয়সহ সকল দিকনির্দেশনামূলক কাজে এটিকে ব্যবহার করে। ডব্লিউজিএস ৮৪ সালের জানুয়ারিতে ডপলার স্যাটেলাইট জরিপ কৌশল ব্যবহার করে প্রস্তুত করা হয়। ১৯৮৭ সালের ২৩শে জানুয়ারি থেকে এটি জিপিএস নির্ঘণ্ট (কক্ষপথীয়) প্রচারের প্রসঙ্গ কাঠামো হিসেবে ব্যবহার করা শুরু হয়। জানুয়ারি ২, ১৯৯৪ এর ০০০০ গ্রীনিচ মান সময়ে (জিএমটি) জিপিএস পরিমাপ ব্যবহার করে ডব্লিউজিএস ৮৪ হালনাগাদ করা হয়। এরপর থেকে এর আনুষ্ঠানিক নাম হয় ডব্লিউজিএস ৮৪ (জি৭৩০), কেননা এই হালনাগাদের তারিখটি ৭৩০তম জিপিএস সপ্তাহের সাথে মিলে যায়। ১৯৯৪ এর ২৮শে জুনে এটি কক্ষপথ প্রচারের প্রসঙ্গ কাঠামোতে পরিণত হয়। ১৯৯৬ এর ৩০শে সেপ্টেম্বর, ০০০০ জিএমটি থেকে (৮৭৩তম জিপিএস সপ্তাহের সূচনা থেকে) ডব্লিউজিএস ৮৪ এর পুনঃসংজ্ঞায়ন করা হয় এবং ইন্টারন্যাশনাল আর্থ রোটেশন সার্ভিস (আইইআরএস) এর কাঠামো আইটিআরএফ ৯৪ এর সাথে আরও সঠিকভাবে সমন্বিত করা হয়। তখন এর আনুষ্ঠানিক নাম হয় ডব্লিউজিএস ৮৪ (জি৮৭৩)। ১৯৯৭ সালের ২৯শে জানুয়ারি ডব্লিউজিএস ৮৪ (জি৮৭৩) প্রচার কক্ষপথের প্রসঙ্গ কাঠামো হিসেবে গৃহীত হয়। আরেকটি হালনাগাদের ফলে এটি ডব্লিউজিএস ৮৪ (জি১৬৭৪) এ পরিণত হয়।
বর্তমানে ব্যবহৃত বৈশ্বিক প্রসঙ্গ ব্যবস্থার মধ্যে একমাত্র ডব্লিউজিএস ৮৪ উপাত্তের মান উত্তর আমেরিকায় ব্যবহৃত এনএডি৮৩ উপাত্তের দুই মিটারের মধ্যে পাওয়া যায়। ডব্লিউজিএস ৮৪ উপাত্তটি বিনোদনমূলক ও বাণিজ্যিক জিপিএসে ব্যবহৃত স্থানাঙ্কের জন্য গৃহীত সাধারণ উপাত্ত ব্যবস্থা।
জিপিএস ব্যবহারকারিদের তাদের ব্যবহৃত মানচিত্রের উপাত্তের ব্যাপারে সর্বদা খেয়াল রাখার জন্য সতর্ক করা হয়। মানচিত্র সংক্রান্ত স্থানাঙ্ক সঠিকভাবে প্রদান, প্রদর্শন ও সঞ্চিত করে রাখতে জিপিএসের উপাত্তের ঘরে ঠিকভাবে মানচিত্রের উপাত্ত প্রবেশ করাতে হবে।
উদাহরণ
মানচিত্র উপাত্তের কয়েকটি উদাহরণ হচ্ছে:
বহিঃসংযোগ
Sistema de referencia geodésico 大地测量系统
ঊরুমৈথুন
উরুমৈথুন এক রকমের অভেদক যৌনতা। এই ক্রিয়ায় একজন পুরুষ তার শিশ্নটিকে সঙ্গীর দুই উরুর ফাঁকে প্রবেশ করিয়ে ক্রমাগত ঘর্ষণের মাধ্যমে বীর্যস্খলন করে। এছাড়া উরু চুম্বন এবং লেহন করাটাকেও উরুমৈথুন বলে । একজন পুরুষ নারীর উরু দেখে যৌন উত্তেজনা লাভ করবেন, যেমন ঘাগরা পরিহিত নারীকে দেখে তাদের শিশ্ন উত্থিত হতে পারে, এক্ষেত্রে নারীটি তার সঙ্গে মৈথুনে রাজি হলে উরুমৈথুন করা যেতে পারে।
কিশোর বয়সে ছেলেরা নারীদের উরু দেখে উত্তেজিত হয়ে ওখানে হাত বুলাতে চাইবে বা চুষতে চাইবে বা তার লিঙ্গ ঘর্ষিত করতে চাইবে। অনেক ক্ষেত্রে নারীরা এরূপ যৌন-আচরণে চরম পুলক লাভ করে থাকেন।
যারা সমকাম করেন তাদের মধ্যেও এই ধরনের যৌনকর্ম দেখতে পাওয়া যায়, তবে এটা সাধারণত নারী সমকামীদের ক্ষেত্রেই বেশি দেখা যায়, একজন নারী অপর নারীর উরুতে হাত বুলিয়ে বা চুষে আনন্দ পেতে পারেন।
যশ ঠাকুর
যশ ঠাকুর (জন্ম ২৮ ডিসেম্বর ১৯৯৮) একজন ভারতীয় ক্রিকেটার। ফেব্রুয়ারী ২০১৭-এ ২০১৬-১৭ বিজয় হাজারে ট্রফিতে বিদর্ভের হয়ে তার লিস্ট এ অভিষেক হয়। ২৮ নভেম্বর ২০১৮-এ ২০১৮-১৯ রঞ্জি ট্রফিতে বিদর্ভের হয়ে প্রথম-শ্রেণীর ক্রিকেটে অভিষেক হয়। ২১ ফেব্রুয়ারি ২০১৯-এ ২০১৮-১৯ সৈয়দ মুশতাক আলি ট্রফিতে বিদর্ভের হয়ে তার টি২০ অভিষেক হয়। ৮ ডিসেম্বর ২০২১-এ, ২০২১-২২ বিজয় হাজারে ট্রফির উদ্বোধনী দিনে, ঠাকুর লিস্ট এ ক্রিকেটে তার প্রথম পাঁচ উইকেট লাভ করেন।
২০২৩ আইপিএলের আগে খেলোয়াড় নিলামে লখনউ সুপার জায়ান্টস তাকে ৪৫ লাখ রুপিতে কিনেছিল, এবং চেন্নাই সুপার কিংসের বিপক্ষে ৩ এপ্রিল ২০২৩-এ তার আইপিএল অভিষেক হয়।
একেএম আমানুল ইসলাম চৌধুরী
একেএম আমানুল ইসলাম চৌধুরী (মৃত্যু ২৭ জুলাই ২০২০) একজন তত্ত্বাবধায়ক সরকারের উপদেষ্টা ছিলেন। তিনি লতিফুর রহমান মন্ত্রিসভায় যোগাযোগ, পানিসম্পদ, মন্ত্রণালয় এবং বিদ্যুৎ, জ্বালানি ও খনিজ সম্পদ মন্ত্রণালয়ের দায়িত্বে ছিলেন।
ক্যারিয়ার
চৌধুরী চট্টগ্রাম বন্দর কর্তৃপক্ষ এবং ঢাকা বিদ্যুৎ সরবরাহ কর্তৃপক্ষের চেয়ারম্যান হিসেবে দায়িত্ব পালন করেন। তিনিববাংলাদেশ রেলওয়ের জেনারেল ম্যানেজারও ছিলেন।
পরবর্তী জীবনে চৌধুরী ইউনিক গ্রুপের উপদেষ্টা এবং ওয়েস্টিন ঢাকার পরামর্শক হিসেবে দায়িত্ব পালন করেন।
ব্যক্তিগত জীবন
চৌধুরী ছিলেন শিক্ষাবিদ সিরাজুল ইসলাম চৌধুরীর ছোট ভাই।
এপিডিডিমিস
এপিডিডিমিস (epididymis) ( হলো পুরুষ প্রজনন তন্ত্রের একটি নালি যা শুক্রাশয় ও ভাস ডিফারেন্সকে যুক্ত করে। এটি সমস্ত পুরুষ সরীসৃপ,পাখি ও স্তন্যপায়ী প্রাণীর দেহে থাকে।এটি একটি একক, সরু, ঘন-কুণ্ডলীকৃত নালি। মানব দেহে এর দৈর্ঘ্য ছয় থেকে সাত মিটার। এপিডিডিমিস শুক্রাশয়ের পশ্চাতে ও ঈষৎ পার্শ্বাভিমুখে অবস্থান করে এবং ভাস ডিফারেন্স এর মধ্যবর্তী প্রান্তে অবস্থিত।
গঠন
এপিডিডিমিসকে তিনটি অঞ্চলে বিভক্ত করা যেতে পারে:
লেজে মস্তকের তুলনায় পুরু মায়োএপিথেলিয়াম থাকে যা তরল শোষণ করে শুক্রাণুর ঘনত্ব বাড়ায়। সরীসৃপের ক্ষেত্রে শুক্রাশয় ও এপিডিডিমিসের মস্তকের মাঝে একটি অতিরিক্ত নালি থাকে যা বিভিন্ন বহির্গামী নালিকার সাথে যুক্ত। তবে এই নালিকা পাখি ও স্তন্যপায়ীদের থাকে না।
কলাস্থানিক বৈশিষ্ট্য
এপিডিডিমিস দ্বিস্তরী মেকিস্তরীভূত আবরণী কলা দ্বারা আবৃত থাকে। আবরণী কলাসমূহ যোজক কলা থেকে ভিত্তিঝিল্লি দ্বারা পৃথক থাকে। যোজক কলায় মসৃণ পেশি বিদ্যমান। এপিডিডিমিসের আবরণী কলায় চার ধরনের কোষ বিদ্যমান যথা প্রধান কোষ, ভিত্তি কোষ, এপিক্যাল কোষ ও স্বচ্ছ কোষ। প্রধান কোষসমূহ হলো দীর্ঘ স্তম্ভাকৃতির, এগুলোতে ১৫ μm দৈর্ঘ্য বিশিষ্ট মাইক্রোভিলাই থাকে যেগুলিকে স্টেরিওসিলিয়া বলে। এগুলোকে একসময় নিশ্চল সিলিয়া বলে মনে করা হতো তাই এরূপ নাম দেওয়া হয়েছে। স্টেরিওসিলিয়াগুলো এপিডিডিমিসের ৯০ শতাংশ তরল শোষণ করে এবং গ্লাইকোপ্রোটিন ক্ষরণ করে যা শুক্রাণুর পরিপক্কতা ঘটাতে সাহায্য করে। ভিত্তি কোষগুলোকে প্রধান কোষের পূর্বপুরুষ বলা হয়।  এপিক্যাল কোষে প্রচুর মাইটোকন্ড্রিয়া থাকে এবং এগুলো এপিডিডিমিসের মস্তকে বেশি থাকে। স্বচ্ছ কোষগুলো স্তম্ভাকৃতির ও লেজে বেশি পরিমাণে থাকে। এদের কাজ সঠিকভাবে জানা যায় নি।
কাজ
শুক্রাশয়ে উৎপন্ন শুক্রাণু এপিডিডিমিসের মস্তকে প্রবেশ করে, সেখান থেকে দেহে পৌঁছায় এবং পরিশেষে লেজে গিয়ে সঞ্চিত হয়। এপিডিডিমিসের মস্তকে অবস্থিত শুক্রাণুগুলো অপূর্ণাঙ্গ। তারা সাঁতরিয়ে সামনে যেতে সক্ষম নয় (চলনক্ষমতাহীন) ও ডিম্বাণুকে নিষিক্ত করতে পারেনা। এপিডিডিমিসে শুক্রাণু ২ থেকে ৩ মাসের জন্য সঞ্চিত থাকে। এসময়ের মধ্যে শুক্রাণুর পরিপক্কতা ঘটে। এই পরিপক্কতা প্রক্রিয়াটি শেষ হয় স্ত্রী জনন নালিকায় গিয়ে। বীর্যস্খলনের সময় শুক্রাণু এপিডিডিমিসের নিম্নাংশ (যা শুক্রাণুর সঞ্চয়ভাণ্ডার হিসেবে কাজ করে) থেকে প্রবাহিত হয়। এসময় এরা চলনক্ষম না হলেও ভাস ডিফারেন্সের মাংসপেশির সংকোচনের মাধ্যমে পরিবাহিত হয়। বীর্যস্খলনের পূর্বে সেমিনাল ভেসিকল ও অন্যান্য গ্রন্থি থেকে নির্গত তরলের (যা বীর্য তৈরি করে) সাথে মিশ্রিত হয়। এপিডিডিমিসের আবরণী কলায় স্টেরিওসিলিয়া বিদ্যমান যা আলোক অণুবীক্ষণযন্ত্রে সিলিয়ার মতো মনে হলেও ইলেক্ট্রোন অণুবীক্ষণ যন্ত্রে দেখা গেছে যে এরা গঠনগত ও কার্যগত দিক দিয়ে মাইক্রোভিলাই এর মতো।
অ্যাডিলেড স্ট্রাইকার্স
দি অ্যাডিলেড স্ট্রাইকার্স একটি অস্ট্রেলিয়ার পেশাদার ক্রিকেট দল যেটি অস্ট্রেলিয়ার ঘরোয়া টুয়েন্টি২০ ক্রিকেট প্রতিযোগিতা হিসেবে বিগ ব্যাশ লিগে প্রতিনিধিত্ব করে থাকে। স্ট্রাইকার্স দক্ষিণ অস্ট্রেলিয়া রাজ্যেভিত্তিক একটি দল এবং বিগ ব্যাশ লীগ-এ এডিলেড এর হয়ে প্রতিনিধিত্ব করে থাকে। দলটির ঘরোয়া মাঠ হল অ্যাডিলেড ওভাল। স্ট্রাইকার্স দলটি নীল ঝুমকাফুল রংয়ের পোশাক পরিধান করে তার সাথে ওয়েস্ট এন্ড ড্রটের লোগোর সংমিশ্রণ রয়েছে। ২০১১ সালে সাউদার্ন রেডব্যাকসের উত্তরসূরী হিসেবে বিগ ব্যাশ লিগের খেলার জন্য দলটি গঠন করা হয়।
ইতিহাস
অস্ট্রেলিয়া ঘরোয়া টুয়েন্টি২০ ক্রিকেট প্রতিযোগিতার জন্য অ্যাডিলেড স্ট্রাইকার্সকে ২০১১ সালে বিগ ব্যাশ লীগ এ প্রতিনিধিত্ব করার জন্য গঠন করা হয়।
কুইবেক সিটি–উইন্ডসর করিডোর
thumb|right|300px|পূর্ব কানাডার মানচিত্রে কেবেক সিটি–উইন্ডসর করিডোর ১১৫০ কিলোমিটার দীর্ঘ কুইবেক সিটি–উইন্ডসর করিডোর (Quebec City-Windsor Corridor) কানাডার সবচয়ে ঘনবসতিপূর্ণ ও সবচেয়ে বেশি শিল্পায়িত অঞ্চল। এখানে ১ কোটি ৭০ লক্ষেরও বেশি লোক বাস করে, যা কানাডার মোট জনসংখ্যার ৫৬.৮% (২০০১ সালের আদমশুমারি অনুযায়ী)। এই করিডোরে কানাডার সবচেয়ে বড় চারটি শহরের তিনটি (মন্ট্রিল, অটোয়া এবং টরন্টো) অবস্থিত। কানাডার অর্থনৈতিক ও রাজনৈতিক জীবনের উপর প্রভাব বিবেচনায় এই করিডোরটি উত্তর-পূর্ব মার্কিন যুক্তরাষ্ট্রের বস্টন-ওয়াশিংটন করিডোরের সাথে তুলনীয়।
করিডোরটি উত্তর-পূর্বে কেবেক প্রদেশের কেবেক সিটি থেকে দক্ষিণ-পশ্চিমে অন্টারিও প্রদেশের উইন্ডসর শহর পর্যন্ত বিস্তৃত। করিডোরটি সেন্ট লরেন্স নদী, ওন্টারিও হ্রদ এবং ইরি হ্রদের উত্তরে অবস্থিত।
নরসিংদী পল্লী বিদ্যুৎ সমিতি-১
নরসিংদী পল্লী বিদ্যুৎ সমিতি-১ হচ্ছে বাংলাদেশ পল্লী বিদ্যুতায়ন বোর্ড কর্তৃক পরিচালিত ৮০টি পল্লী বিদ্যুৎ সমিতির একটি। নরসিংদী পল্লী বিদ্যুৎ সমিতি-১ ঢাকা বিভাগের নরসিংদী জেলায় ০২টি জোনাল অফিস, ০১টি সাব-জোনাল অফিস এবং ০৮টি অভিযোগ কেন্দ্রের মাধ্যমে বিদ্যুৎ সেবা প্রদান করে থাকে। নরসিংদী পল্লী বিদ্যুৎ সমিতি-১ নিবন্ধিত হয় ১৫ মার্চ, ১৯৮৬ সালে এবং বানিজ্যিকভাবে বিদ্যুতায়িত হয় ২৯ অক্টোবর, ১৯৮৬ সালে।
জোনাল অফিস সমূহ
এ পল্লী বিদ্যুৎ সমিতির অধীনে থাকা জোনাল অফিসগুলো হচ্ছে:
গ্রাহক সংখ্যা
নরসিংদী পল্লী বিদ্যুৎ সমিতি-১ এর দেড় লক্ষেরও বেশি আবাসিক গ্রাহক রয়েছে।
ঋষি
প্রাচীন প্রার্থনাগাথা বেদ-এর প্রাচীন ঋক থেকে (বেদপঙ্‌ক্তির যজ্ঞীয় ব্যবহার-বিষয়ক ব্রাহ্মণ ও অরণ্যচারীদের প্রয়োজনীয় বেদপঙ্‌ক্তি-সংকলন আরণ্যক হয়ে ) জ্ঞানান্বেষী উপনিষদ পর্যন্ত বিস্তৃত হিন্দুশাস্ত্র রাশির দ্রষ্টা বা প্রবক্তা বা রচয়িতা সকলে ঋষি (সংস্কৃত: ऋषि) (ঋক+ঋচ) বা ঋষিকা (সংস্কৃত: ऋषिका) বলে পরিচিত। তৈত্তিরীয় আরণ্যক এ বলা হয়েছে :"তপ বা গভীর ধ্যানের সাহায্যে যারা বৈদিক মন্ত্রার্থ বুঝতে পারে তাদেরকে সর্বশক্তিমানের কৃপায় ঋষি বলা যায়।" বেদের শব্দসংকলক যাস্ক তার নিরুক্ত গ্রন্থে বলেছেন যে, "ধর্মজ্ঞানী ব্যক্তিরাই (মন্ত্র)দ্রষ্টা বা ঋষি। অথবা বৈদিক মন্ত্র যারা অনুধাবন করতে সক্ষম তারা ঋষি।"
ব্যুৎপত্তি
‘ঋষ্’ ধাতু ‘ইন’ প্রত্যয় যোগে ঋষি শব্দ নিষ্পন্ন হয়েছে। ঋষ্ ধাতু গতি অর্থক। গতি অর্থ গমন, জ্ঞান, প্রাপ্তি ও পূজা, ইহ শ্রুতি, সত্য ও তপস্যাসূচক এরূপ সৎগুণন্বিত ব্যক্তি ঋষিপদবাচ্য। যাস্ক ঋষি শব্দের ব্যাখ্যায় বলেছেন, তপস্যারত যতিগণের নিকট স্বয়ম্ভু ব্রহ্ম স্বয়ং গমন করেছিলেন, এরজন্য যতিগণকে ঋষি বলা হয়।
যাস্ক দর্শনার্থেও ঋষ্ ধাতু হতে ঋষি শব্দের নির্বচন করেছেন। ঋষি শব্দের অর্থ যিনি দর্শন করেছেন। ব্রাহ্মণ গ্রন্থে বলা হয়েছে, তপস্যারত ব্রহ্মনিষ্ঠগণ বেদমন্ত্র দর্শন করেছেন বলে ঋষির ঋষিত্ব। এজন্য ঋষিদের বেদের মন্ত্রদ্রষ্টাও বলা হয়।
বেদ ও ঋষি
বেদের প্রত্যেক সুক্তের শুরুতে ঋষির নাম উল্লেখ রয়েছে। হিন্দু ধর্মাবলম্বীদের বিশ্বাস অনুযায়ী ঋষিরা বেদ মন্ত্রের রচয়ীতা নয়, বরং তারা হচ্ছেন বেদমন্ত্রের দ্রষ্টা। স্বয়ং ব্রহ্ম তপস্যারত ঋষিদের মনে বেদমন্ত্রের দর্শন করিয়েছেন। বিশ্বাস করা হয়, এই বেদ মন্ত্র অপৌরুষেয় অর্থাৎ কারও রচনা নয় এবং মন্ত্রের নিত্যতা স্বীকার করা হয়। এবং পরম্পরাগত ভাবে বেদমন্ত্র পরবর্তী ঋষিদের নিকট প্রচারিত হয়। তাদের মধ্যে যারা মন্ত্রের পুনঃদ্রষ্টা হয়েছেন, তাদের নাম পরবর্তীতে বেদ সুক্তের শুরুতে লেখা হয়েছে।
বেদের এই নিত্যতা যারা স্বীকার করেন না, তাদের মত অনুযায়ী বেদমন্ত্র ঋষিপ্রণীত অর্থাৎ ঋষিরাই বেদের রচয়ীতা। এবং সেই প্রেক্ষাপটে বেদের কাল নির্ণয়ের চেষ্টা করা হয়।